text: Frem med paraplyen
  08 august 2014 kl. 08.07
  Fredag er sidste chance for sommervejr i denne omgang. I weekenden slår vejret om.
  Ifølge DMI bliver fredag sidste chance for høje temperaturer og sol.
  - Fredag får Syd- og Sønderjylland nogen sol, dog også mulighed for enkelte lokale byger. Temperaturer mellem 20 og 25 grader og svag skiftende eller vestlig vind. I aften og i nat først tørt og klart, senere mere skyet og sidst på natten regn fra sydvest. Temperaturer ned mellem 13 og 18 grader og let til frisk vind fra øst og sydøst, oplyser DMI.
  Det ser ud som om, at den varme og solrige sommer tager en pause i vores region. Weekendens vejr bliver præget af regn og blæst i Syd- og Sønderjylland.
  - Sjællænderne får lørdag endnu en sommerdag med op til 25 grader om formiddagen, mens Jylland nok bliver snydt for de høje temperaturer. Det bliver også en noget blæsende omgang over hele landet. Ved den jyske vestkyst og ved kysterne ud til Kattegat op til kuling, oplyser DMI's vagtchef.
  